SOS International har været udsat for megen kritik i deres håndtering af tests på landets plejehjem. Det resulterer nu i en fyreseddel. Det fremgår af en mail til partiernes sundhedsordførere, som TV 2 har set. - På vegne af sundhedsministeren skal jeg orientere om, at Region Midt i dag vil melde ud, at kontrakterne med SOS International A/S opsiges med 30 dages varsel i Region Hovedstaden, Region Sjælland, Region Midtjylland og Region Nordjylland står der i mailen. Medicals Nordic, som er underleverandør til SOS International, er blevet kritiseret for at have dårlige hygiejne- og sikkerhedsforhold. Regionsrådsformand i Region Nordjylland, Ulla Astman (S), er enig i fyringen af SOS International. - Det vi har set fra SOS International har været under al kritik, og beslutningen om at stoppe samarbejdet er derfor den rigtige. Jeg er selvfølgelig ærgerlig over, at SOS ikke leverede på opgaven. Det er glædeligt, at Falck er klar til at overtage hurtigtest i Nordjylland. Jeg er sikker på, at nordjyderne får et trygt og kvalitetssikkert tilbud, siger Ulla Astman (S).

Referat:
Firmaet SOS International er blevet fyret som leverandør af lyntest til ansatte på landets plejehjem. Det gælder også i Region Nordjylland.